Sandra Bullock

**Sandra Annette Bullock** (* 26. Juli 1964 in Arlington, Virginia, USA) is en US-amerikaansche Schauspelerin.

## Leven un Wark
Sandra Bullock weer 1964 as Sandra Annette Bullock in den US-amerikaanschen Bundsstaat Virginia boren. Ehr Mudder weer de düütsche Opernsingerin Helga Meyer, de an’n 4. April 2000 doodbleeven is. Ehr Vadder is de US-amerikaansch Gesangschoolmeester John Bullock. Tohopen mit ehr jüngeren Süster Gesine, stünn Sandra Bullock in’n Kinnerchor vun en Oper op, wiel jemehr Mudder speelt hett. De eersten twölf Johren hett se sik faken in Nürnbarg ophollen, wo se de Waldörpschool besocht hett, aver ok in Soltborg un Wien. Se kann dorüm teemlich goot Düütsch snacken mit en lichten frankschen Akzent, man ut enige Interviews is bekannt, dat se dat nich geern doon mag vun wegen ehr slecht Grammatik. Dorüm hett se ok noch nie en längeret Interview op Düütsch geven.

An ehr Highschool weer se Kaptein vun de Cheerleaders. Na de Highschool hett Bullock de East Carolina University in’n Bundstaat North Carolina besocht, wo se Schauspeel studeert hett. Dat Studium hett se aver afbroken, üm lever in New York City praktisch Insichten in de Schauspeleree to winnen. Dat weer aver nich so eenfach, as se dacht hett. So hett se ok en Tiet as Kellnerin arbeidt, bevör se bi Sanford Meisner ehr Utbilln to End maakt hett. Dorna güng se na Los Angeles, wo se en poor lütte Film- un Fernsehrullen speelt hett.

Ehr eerste grote Rull keem 1993 in den Film *Demolition Man*, wo se an de Siet vun Wesley Snipes un Sylvester Stallone en Polizistin speelt hett. Dormit is se in Hollywood bekannt worrn. De Dörbrook keem man een Johr later in den Film *Speed* mit Keanu Reeves un Dennis Hopper. Siet de Tiet is se faken in Hollywoodfilmen to sehn wesen, wo se sik vör allen in romantische Kummedien as eerstklassige Dorstellersche en Naam maakt hett.

Sandra Bullock hett mehrere Johren versocht, Geldgevers to finnen för en Drama üm en Boxerin – ahn Spood. Man de Achtergrund weer 2004 denn ünner den Titel *[[Million Dollar Baby]]* ahn Mitwarken vun Bullock vun Clint Eastwood mit Hilary Swank in de Hööftrull ümsett. Bullock hett dorna verkloort, dat se, as to höörn weer, de Rull nich aflehnt harr. Hilary Swank kreeg dorför ehrn tweeten Oscar.

Ehrn gröttsten künstlerischen Spood harr Bullock mit den Film *The Blind Side*, in den se de Hööftrull speelt hett. För disse Rull is se 2010 ünner annern mit den *Golden Globe* un mit den *Oscar* uttekent worrn. In dat glieke Johr hett se ok de *Goldene Himbeer* as slechtste Schauspelerin för *All About Steve* kregen. As een vun de wenigen Dorstellers, hett se den Negativ-Pries sülvst bi de Verlehen afhollt.

Bullock leeft in Austin (Texas). Siet den 16. Juli 2005 is se mit den Moderater vun „Monster Garage“ un Biker Jesse G. James verheiraat. Se hett en egen Produktschoonsfirma mit den Naam *Fortis Films*, vun de ehr Süster Gesine Bullock-Prado de Vize-Präsidentin is. In’n November 2006 hett se butendem in Austin en Nobelrestaurant mit den Naam *BESS* apenmaakt. In de Johren 1996 un 1999 is Sandra Bullock vun dat US-Magazin *People* ünner de 50 schönsten Minschen op de Welt wählt worrn.

Sandra Bullock hett in mehr as 40 Filmen mitspeelt. Ehr düütsche Synchronsnackerin vun Sandra Bullack is tomeist Bettina Weiß. Bito hett se mehr as teihn Filmen produzeert un weer bi den Film *Making Sandwiches*, för den se dat Dreihbook schreven hett, ok al Speelbaas.

## Filmrullen (Utwahl)

## Utteken

Sandra Bullock is bit nu (Juni 2014) mit mehr as 50 Priesen uttekent worrn un för mehr as sösstig annere nomineert wesen. Siet 2005 is Sandra Bullock ok mit en Steern op’n *[[Walk of Fame]]* verewigt. 

En Utwahl vun de Filmpriesen, de se wunnen hett:

* 1995: den *[[Saturn Award]]* as *Best Schauspelerin* för *Speed*. 
* 1995: den *[[MTV Movie Award]]* as *Beste Dorstellerin* för *Speed*.
* 1995: den *[[Golden Apple]]* as *Dorstellerin vun’t Johr*.
* 1996: den *[[ShoWest Award]]* as *Dorstellerin vun’t Johr*.
* 1997: den *[[Blockbuster Entertainment Award]]* as *Beste Schauspelerin, Spannung* för *A Time to Kill*. 
* 1999: den *[[Joseph-Plateau-Filmprijs]]* (*Ehrenpries*)
* 2000: den *[[Bambi (Filmpries)|Bambi]]* in de Kategorie *Film – Internatschonal*.
* 2001: den *[[ShoWest Award]]* as *Dorstellerin vun’t Johr*. 
* 2001: den *[[American Comedy Award]]* as *Lustigste Hööftdorstellerin in en Film* för *Miss Congeniality*.
* 2004: den *[[Virginia Film Award]]* vun’t *[[Virginia Film Festival]]*.
* 2005: den *[[Crystal Award]]* vun de *[[Women in Film Crystal Awards]]*. 
* 2005: ehrn Steern op’n *[[Walk of Fame]]*
* 2006: den *[[Hollywood Film Award]]* as *Beste Nevendorstellerin vun’t Johr*
* 2010: de *[[Golden Himbeer]]* in de Kategorie *Slechtste Dorstellerin* för *All About Steve*
* 2010: den *[[Golden Globe]]* in de Kategorie *[[Golden Globe Award/Best Hööftdorstellerin – Drama|Beste Hööftdorstellerin – Drama]]* för *The Blind Side*
* 2010: den *[[Oscar]]* in de Kategorie *[[Oscar/Best Hööftdorstellerin|Best Hööftdorstellerin]]* för *The Blind Side*
* 2012: den *[[Teen Choice Award]]* in de Kategorie *Schauspelersche – Drama* för *Extremely Loud & Incredibly Close*
* 2013: den *[[Hollywood Film Award]]* as *Beste Hööftdorstellerin vun’t Johr* för *Gravity*

## Literatur
* Adolf Heinzlmeier: *Sandra Bullock. Hollywoods neues Gesicht*. Heyne, München 1997, ISBN 3-453-12622-X (hoochdüütsch)

## Websteden

*